അദ്ധ്യാത്മരാമായണം കിളിപ്പാട്ട്/യുദ്ധകാണ്ഡം/ലങ്കാവിവരണം
ലങ്കാപുരത്തിങ്കലുള്ള വൃത്താന്തങ്ങൾ 
ശങ്കാവിഹീനമെന്നോടറിയിക്ക നീ 
കോട്ടമതിൽകിടങ്ങെന്നിവയൊക്കവേ 
കാട്ടിത്തരികവേണം വചസാ ഭവാൻ‘ 
എന്നതു കേട്ടു തൊഴുതു വാതാത്മജൻ 
നന്നായ്ത്തെളിഞ്ഞുണർത്തിച്ചരുളീടിനാൻ: 
‘മധ്യേ സമുദ്രം ത്രികൂടാചലം വളർ- 
ന്നത്യുന്നതമതിൻമൂർദ്ധ്നി ലങ്കാപുരം 
പ്രാണഭയമില്ലയാത ജനങ്ങൾക്കു 
കാണാം കനകവിമാനസമാനമായ്. 
വിസ്താരമുണ്ടങ്ങെഴുന്നൂറു യോജന 
പുത്തൻകനകമതിലതിൻചുറ്റുമേ 
ഗോപുരം നാലുദിക്കികലുമുണ്ടതി- 
ശോഭിതമായതിനേഴുനിലകളും 
അങ്ങനെതന്നെയതിനുള്ളിനുള്ളിലായ് 
പൊങ്ങും മതിലുകളേഴുണ്ടൊരുപോലെ 
ഏഴിനും നന്നാലു ഗോപുരപംക്തിയും 
ചൂഴവുമായിരുപത്തെട്ടു ഗോപുരം 
എല്ലാറ്റിനും കിടങ്ങുണ്ടങ്ങാധമായ് 
ചൊല്ലുവാൻവേല യന്ത്രപ്പാലപംക്തിയും 
അണ്ടർകോൻ‌ദിക്കിലെഗ്ഗോപുരം കാപ്പതി- 
നുണ്ടു നിശാചരന്മാർപതിനായിരം. 
ദക്ഷിണഗോപുരം രക്ഷിച്ചുനിൽക്കുന്ന 
രക്ഷോവരരുണ്ടു നൂറായിരം സദാ 
ശക്തരായ് പശ്ചിമഗോപുരം കാക്കുന്ന 
നക്തഞ്ചരരുണ്ടു പത്തുനൂറായിരം 
ഉത്തരഗോപുരം കാത്തുനില്പാനതി- 
ശക്തരായുണ്ടൊരു കോടി നിശാചരർ. 
ദിക്കുകൾനാലിലുമുള്ളതിലർദ്ധമു- 
ണ്ടുഗ്രതയോടു നടുവു കാത്തീടുവാൻ 
അന്ത:പുരം കാപ്പതിന്നുമുണ്ടത്രപേർ 
മന്ത്രശാലയ്ക്കുണ്ടതിലിരട്ടിജ്ജനം. 
ഹാടകനിർമ്മിതഭോജനശാലയും 
നാടകശാല നടപ്പന്തൽപിന്നെയും 
മജ്ജനശാലയും മദ്യപാനത്തിനു 
നിർജ്ജനമായുള്ള നിർമ്മലശാലയും 
ലങ്കാവിരചിതാലങ്കാരഭേദമാ- 
തങ്കാപഹം പറയാവല്ലന്തനും 
തല്പുരം തന്നിൽനീളേത്തിരഞ്ഞേനഹം 
മല്പിതാവിൻനിയോഗേന ചെന്നേൻബലാൽ 
പുഷ്പിതോദ്യാനദേശേ മനോമോഹനേ 
പത്മജാദേവിയേയും കണ്ടു കൂപ്പിനേൻ 
അംഗുലീയം കൊടുത്താശു ചൂഡാരത്ന- 
മിങ്ങു വാങ്ങിക്കൊണ്ടടയാളവാക്യവും 
കേട്ടു വിടവഴങ്ങിച്ചു പുറപ്പെട്ടു 
കാട്ടിയേൻപിന്നെക്കുറഞ്ഞൊരവിവേകം. 
ആരാമമൊക്കെ തകർത്തതു കാക്കുന്ന 
വീരരെയൊക്കെ ക്ഷണേന കൊന്നീടിനേൻ. 
രക്ഷോവരാത്മജനാകിയ ബാലക- 
നക്ഷകുമാരനവനെയും കൊന്നു ഞാൻ 
എന്നു വേണ്ടാ ചുരുക്കിപ്പറഞ്ഞീടുവാൻ 
മന്നവ! ലങ്കാപുരത്തിങ്കലുള്ളതിൽ 
നാലൊന്നു സൈന്യമൊടുക്കിവേഗേന പോയ് 
കാലേ ദശമുഖനെക്കണ്ടു ചൊല്ലിനേൻ 
നല്ലതെല്ലാം പിന്നെ, രാവണൻകോപേന 
ചൊല്ലിനാൻതന്നിടെ ഭൃത്യരോ’ടിപ്പൊഴേ 
കൊല്ലുക വൈകാതിവനെ’യെന്നന്നേരം 
കൊല്ലുവാൻവന്നവരോടു വിഭീഷണൻ 
ചൊല്ലിനാനഗ്രജൻതന്നോടുമാദരാൽ: 
‘കൊല്ലുമാറില്ല ദൂതന്മാരെയാരുമേ 
ചൊല്ലുള്ള രാജധർമ്മങ്ങളറിഞ്ഞവർ 
കൊല്ലാതയയ്ക്കടയാളപ്പെടുത്തതു 
നല്ലതാകുന്നതെ’ന്നപ്പോൾദശാനനൻ 
ചൊല്ലിനാന് വാലധിക്കഗ്നി കൊളുത്തുവാൻ 
സസ്നേഹവാസസാ പുച്ഛം പൊതിഞ്ഞവ- 
രഗ്നികൊളുത്തിനാരപ്പോളടിയനും 
ചുട്ടുപൊട്ടിച്ചേനിരുനൂറു യോജന 
വട്ടമായുള്ള ലങ്കാപുരം സത്വരം 
മന്നവ! ലങ്കയിലുള്ള പടയ്ല് നാ- 
ലൊന്നുമൊടുക്കിനേൻത്വല്പ്രസാദത്തിനാൽ. 
ഒന്നുകൊണ്ടുമിനിക്കാലവിളംബനം 
നന്നല്ല പോക പുറപ്പെടുകാശു നാം. 
യുദ്ധസന്നദ്ധരായ് ബദ്ധരോഷം മഹാ- 
പ്രസ്ഥാനമാശു കുരു ഗുരുവിക്രമം 
സംഖ്യയില്ലാതോളമുള്ള മഹാകപി- 
സംഘേന ലങ്കാപുരിക്കു ശങ്കാപഹം 
ലംഘനം ചെയ്തു നക്തഞ്ചരനായക- 
കിങ്കരന്മാരെ ക്ഷണേന പിതൃപതി- 
കിങ്കരന്മാർക്കു കൊടുത്തു ദശാനന- 
ഹുങ്കൃതിയും തീർത്തു സംഗരാന്തേ ബലാൽ 
പങ്കജനേത്രയെക്കൊണ്ടുപോരാം വിഭോ! 
പങ്കജനേത്ര! പരംപുരുഷ! പ്രഭോ!